钦定古今图书集成/明伦汇编/官常典/第582卷 > 张学颜
## 钦定古今图书集成/明伦汇编/官常典/第582卷 > 张学颜

按《明外史》本传：“学颜，字子愚，肥乡人。嘉靖三十二年
进士。由曲沃县知县选授工科给事中，累迁山西参
议。以总督江东劾去官。事白，迁永平兵备副使，调密
云，再调蓟州。隆庆五年，擢右佥都御史，巡抚辽东，与
总兵官李成梁破土蛮卓山，进右副都御史。建州都
督王杲索降人不得，入掠抚顺，守将贾汝翼诘责之”，
杲益憾，约诸部俱入。副总兵赵完不发兵，欲委罪汝
翼。学颜言：“汝翼惩杲违抗，以伸国威，不当斥。宜谕杲
还俘掠，毋苟事姑息以蓄祸。”已而杲约海西王合还
所掠就抚。完惧，馈学颜金貂。学颜发之。诏逮问。万历
元年，成梁移筑险山六堡于宽奠，工役始兴。王杲复
侵边，杀游击裴承祖。学颜抚定王兀堂诸部，工乃无
挠。凡三年而毕。成梁讨败杲，追奔至红力砦张居正
第。学颜功在总督杨兆上，加兵部侍郎。五年夏，土蛮
犯锦州，要封王。学颜与兆奏曰：“敌方凭陵而与之通，
是制和者在彼，其和不可久。且无功与有功同封，犯
顺与效顺同赏，取轻诸部，见笑俺荅。臣谨以正言却
之。”会大雨，敌亦退去。其冬，召理戎政，加右都御史。未
受代，而土蛮约泰宁速把亥分犯辽、沈、开原。明年正
月偕成梁奏劈山功，学颜遂还都。未几，进户部尚书。
张居正综核庶政，学颜撰《会计录》上之。又奏列清丈
诸弊，以祛奸慝。太监冯保传谕，多所征索。学颜争之，
颇得减免。帝于宫中持兵走马，居正尝禁持之。居正
殁，常选内竖二千人杂厮养操练。学颜时改兵部，疏
请停止。其秋，车驾自山陵还，学颜复上疏曰：“陛下供
奉圣母，拜祀园陵，六军将士十馀万，部伍肃齐，惟内
操军士，进止自恣，车驾已还，犹未解散。臣谨稽旧制，
营军随驾，郊祀始受甲内库，事毕即还宫中。惟长随
内侍，许佩甲胄弓矢。又律不系宿卫军士，持寸刃入
宫殿门者，绞；入皇城门者戍边卫。”祖宗防微杜渐之
意，甚深且远。今皇城内被甲乘马、持锋刃，科道不得
纠巡，臣部不得检阅。又招集厮养仆隶，出入禁苑，恣
睢阛阓。万一骤起邪心，朋谋倡乱，哗于内则外臣不
敢入，哗于夜则外兵不及知。哗于皇城，白昼则曰天
子亲兵也，驱之不肯散，捕之莫敢撄。正德中，西城练
兵事，良可鉴也。萧墙腹心之祸，恐自兹起。帝报闻。寻
加太子少保。云南岳、凤、罕、虔平，进太子太保。学颜为
户部时，阿居正意，诬刘台赃私，台竟坐死。至是御史
孙继先劾学颜党附罪，且言：“学颜与李成梁结兄弟
欢，任其滥杀报功，致兵祸胶结数岁，辽左军民怨入
骨髓。营入”中枢，即擢成梁子如松、如柏为方镇使，父
子并握重兵。学颜但知营贿遂私，不为国家长虑。时
给事中冯景隆方劾成梁饰功，学颜盛称成梁十大
捷非妄。景隆坐谪官，邹元标等救，不听。继先疏至，帝
疑其党排大臣，亦谪继先。于是兵科给事中黄道瞻
言“学颜数挂弹章，宜择边总督入为本兵，使学”颜往
代，而以广西总兵官戚继光与浙江胡守仁换官。至
成梁父子，实不当分镇重边。帝恶其擅，请更置文武
重臣，亦谪为永丰丞。学颜既数被劾，累疏求去，皆不
许。时居正党无免者，独学颜结太监张鲸，故不罪。已
而顺天府通判周弘禴发其结鲸状。帝虽贬弘禴，学
颜知众论不容，八疏乞休去。卒。赠少保。